EURÓPAI BIZOTTSÁG Brüsszel, 2022.10.14. COM(2022) 527 final A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK COSME





A 2014 és 2020 közötti időszakra szóló, a vállalkozások versenyképességét, valamint a kis- és középvállalkozásokat segítő program



Ellenőrzési jelentés, 2019



Tartalom 1. Bevezetés 2. Tevékenységek és eredmények 2019-ben 2.1. A. konkrét célkitűzés: forráshoz jutás COSME Növekedésösztönző Tőkefinanszírozási Eszköz (EFG) A COSME hitelgarancia-eszköz Kísérő intézkedések (felmérések, információs eszközök, kommunikációs anyagok és események) 2.2. B. konkrét célkitűzés: a piacokhoz való hozzáférés Az Enterprise Europe Network Az egységes piac eszközeinek megerősítése az egységes digitális kapu előkészítése és végrehajtása érdekében Kínában működő Uniós kkv központ – III. szakasz A központi ajánlatkérő szerveknél kkv-barát politikákat előmozdító képzés 2.3. C. konkrét célkitűzés: a működési keretfeltételek és a versenyképesség javítása Clusters Go International Fenntartható divat és turizmus A Kkv-teljesítményértékelő, az Eurobarométer, valamint a kkv-kkal, az induló innovatív vállalkozásokkal, a vállalkozások bővülésével és a vállalkozói készséggel kapcsolatos egyéb tanulmányok A kkv-megbízotti hálózat és a kkv-közgyűlés Az „EU Open for Business” kampány 2.4. D. konkrét célkitűzés: a vállalkozói készség és a vállalkozói kultúra előmozdítása

Erasmus fiatal vállalkozóknak Szociális vállalkozási tevékenység és vállalati társadalmi felelősségvállalás 3. Támogatási intézkedések és igazgatási kiadások 4. A Covid19-válság projektek megvalósítására gyakorolt hatása 5. Hozzájárulás az éghajlati szempontok érvényesítésére vonatkozó célkitűzéshez 6. Hozzájárulás a fenntartható fejlődési célokhoz 7. Nemek közötti egyenlőség 8. Következtetések 9. Melléklet 1.Bevezetés A COSME a vállalkozások, különösen a kis- és középvállalkozások (kkv-k) versenyképességét segítő európai uniós program. A programot a COSME-rendelet hozta létre. A COSME a versenyképességi és innovációs keretprogram keretében a 2007 és 2013 közötti időszakra létrehozott vállalkozási és innovációs programra (a továbbiakban: EIP) épül. Célja továbbá, hogy optimalizálja a kkv-k szempontjából releváns más uniós kiadási programokkal fennálló kapcsolatokat. A COSME hozzáadott értékét az jelenti, hogy transznacionális problémákkal és piaci hiányosságokkal foglalkozik négy konkrét célkitűzés útján: 1.a kkv-k forráshoz jutásának javítása tőke- és hitelfinanszírozás formájában (a teljes költségvetés legalább 60 %-a); 2.az EU-n belüli és azon kívüli piacra jutás javítása (21,5 %); 3.a működési keretfeltételek és a versenyképesség javítása a vállalkozások, köztük a kkv-k számára (11 %); 4.a vállalkozói készség előmozdítása (2,5 %). A COSME program figyelemmel volt az Európa 2020 stratégia kapcsolódó prioritásaira (például segítségnyújtás a kkv-knak, hogy kiaknázhassák az innovációból származó előnyöket és hozzáférhessenek a készségekhez és képzéshez), valamint arra a szerepre is, amelyet a kkv-k a szociális kohézióban játszhatnak a szociális gazdaság és egyes konkrét üzleti célcsoportok, például a potenciális új, fiatal és női vállalkozók támogatásán keresztül. A Bizottság a COSME időközi értékelését 2017-ben végezte el . A 2019. évi munkaprogram előrehaladást ért el az említett értékelésből fakadó egyik fő ajánlás végrehajtásában: az átfogóbb, stratégiai intézkedésekre való összpontosítás szükségessége, miközben továbbra is némi rugalmasságot biztosítanak a programban az új ötletek tesztelése érdekében.

Az EU 28 tagállamán kívül 2019-ben a következő országok vettek részt a COSME programban: Albánia, Bosznia-Hercegovina, Észak-Macedónia, Izland, Koszovó, Moldova, Montenegró, Örményország, Szerbia, Törökország és Ukrajna. A Bizottság felelős a COSME átfogó megvalósításáért. A program első konkrét célkitűzése a pénzügyi eszközök segítségével valósul meg, amelyek kezelését a Bizottság az Európai Beruházási Alapra (a továbbiakban: EBA) bízta. A program 2., 3. és 4. konkrét célkitűzése alá tartozó intézkedések végrehajtásával a Bizottság főként az Európai Innovációs Tanács és Kkv-ügyi Végrehajtó Ügynökséget (a továbbiakban: EISMEA) bízta meg, amely korábban Kis- és középvállalkozások Végrehajtó Ügynöksége (a továbbiakban: EASME) néven volt ismert. Bizonyos elemzési és teljesítményértékelési tevékenységek szintén nemzetközi szervezetek közvetett irányítása alatt álltak. Ez a jelentés áttekintést nyújt a COSME 2019. évi költségvetésének végrehajtásáról, amint azt a COSME-rendelet előírja. Tekintettel arra, hogy számos projekt többéves időszakra szól, és a Covid19-válsággal kapcsolatos problémák miatt sok projekt időtartamát meg kell hosszabbítani, e jelentés közzététele elhalasztásra került, hogy átfogóbb eredményeket és adatokat lehessen belefoglalni. Ez a jelentés a támogatási intézkedésekre és az igazgatási kiadásokra is kiterjed. 2.Tevékenységek és eredmények 2019-ben A COSME 2014 és 2020 közötti időszakra (7 év) tervezett teljes költségvetése 2,3 milliárd EUR volt, beleértve az igazgatási költségeket is. A tervek szerint a pénzügyi kötelezettségvállalások 2020-ig (a program utolsó évéig) fokozatosan emelkedtek. A Bizottság minden évben elfogadta a kísérő támogatási intézkedéseket tartalmazó éves munkaprogramot. A COSME költségvetésének végrehajtása négy költségvetési tétel alapján, a 2019. évre vonatkozó, átdolgozott finanszírozási határozatban és a kísérő intézkedésekre vonatkozó finanszírozási határozatban meghatározott előirányzatok szerint történt. Az Unión kívüli országok hozzájárulása, az előző programozási időszakban fel nem használt előirányzatok, valamint az egyéb átcsoportosítások hozzáadását követően a 2019-ben rendelkezésre álló költségvetés a következőkből tevődött össze: a) 02 01 04 01 költségvetési tétel igazgatási kiadásokra: 4 910 505 EUR; b) 02 01 06 01 költségvetési tétel az EASME működésére: 10 322 946 EUR; c) 02 02 01 költségvetési tétel egyéb működési kiadásokra: 141 873 965 EUR; d) 02 02 02 költségvetési tétel a forráshoz jutáshoz szükséges működési kiadásokra: 257 991 946 EUR. A támogató intézkedésekről szóló finanszírozási határozat 7 717 000 EUR összegű hozzájárulásról rendelkezett, amelyet az Európai Unió 2019. évi általános költségvetésének 02 02 01 költségvetési tétele tartalmazott. A COSME működési költségvetéshez tartozó tevékenységeinek átlagosan 25 %-át ruházták az EASME ügynökségre . A pénzügyi eszközök végrehajtását a Bizottság az EBA-ra bízta (lásd alább). A COSME program éves költségvetése 2019-ben 448 099 362 EUR volt. Összességében e költségvetés 96 %-át lekötötték kötelezettségvállalásokkal, és a kifizetések tekintetében az átlagos végrehajtási arány 90 %-os volt. 2.1. A. konkrét célkitűzés: forráshoz jutás A COSME-rendelet előírta, hogy a program teljes költségvetésének legalább 60 %-át a pénzügyi eszközökre kell fordítani a 2014 és 2020 közötti időszakban. A 2014 és 2020 közötti programozási időszakra összesen 1,6 milliárd EUR-t kötöttek le a pénzügyi eszközök számára, ami csekély mértékben meghaladja a COSME teljes költségvetésének 60 %-át. 2019-ben 257 millió EUR-t kötöttek le a pénzügyi eszközök és a kísérő intézkedések számára, beleértve az EFTA és egyéb Unión kívüli országok részvételét is. 216 millió EUR-t kötöttek le a Hitelgarancia-eszköz (LGF), valamint 39,7 millió EUR-t a Növekedésösztönző Tőkefinanszírozási Eszköz számára (EFG). 2019-ben 1,4 millió EUR-t kötöttek le kísérő intézkedések számára, többek között a kkv-k forráshoz jutásáról szóló felmérésre (672 000 EUR), kkv-k az uniós finanszírozáshoz való hozzáférésről szóló tájékoztatására (175 000 EUR), valamint az EU-ban működő kkv-k adószabályok betartásával kapcsolatos költségeiről szóló tanulmány frissítésére és kiegészítésére (250 000 EUR).

COSME Növekedésösztönző Tőkefinanszírozási Eszköz (EFG) A COSME EFG olyan kockázati tőkealapokba történő beruházásokra szolgál, amelyek expanziós és növekedési szakaszban lévő kkv-knak nyújtanak kockázati tőkét és mezzanine finanszírozást. Az EFG keretében 2019-ben két új alappal írtak alá megállapodást, így 2019 végére a számuk összesen 17-re emelkedett (ebből 4 aláírására feltételesen került sor). A pénzügyi közvetítőknek nyújtott uniós hozzájárulás teljes összege 2014-től 2019 végéig 242 millió EUR volt. Ezek közül tizenegy megállapodás az expanziós és növekedési szakaszban lévő vállalkozásokra fókuszáló alapokra vonatkozott, a fennmaradó hat pedig több szakaszt is érintő alapokra, a Horizont 2020 kezdeményezés keretében létrehozott, az InnovFin korai szakaszt érintő tőkefinanszírozási eszközzel való kombinációban. A COSME EFG hozzájárult a páneurópai alapok alapja programhoz (VentureEU) is, amelyet 2017-ben az EU-ban a kockázatitőke-finanszírozás terén jelentkező szűk keresztmetszetek kezelése érdekében indítottak el. 2019-ben egy 33 millió EUR értékű szerződést írtak alá a VentureEU egyik alapkezelőjével. 2019. december 31-ig a COSME EFG teljes hozzájárulása ehhez az eszközhöz 53 millió EUR volt. 2019. december 31-ig a COSME EFG által támogatott alapok 660 millió EUR-t ruháztak be több mint 100 kkv-ba 13 uniós országban. Ez magában foglalta az expanziós és növekedési szakaszban lévő több mint 50 kkv-ba beruházott 400 millió EUR-t. Az utolsó két mutató (400 millió EUR és 50 kkv) alapján jó úton haladunk a hosszú távú célok elérése irányába. A célként kitűzött ötszörös tőkeáttételi arány és a 2014 és 2020 közötti időszakra szóló teljes 394 millió EUR költségvetési keret alapján várható volt, hogy a COSME EFG élettartama során legalább 2 milliárd EUR kockázati tőkét nyújtanak több mint 200 kkv számára. Ez összesen közel 3,8 milliárd EUR beruházást eredményezne. 1. szövegdoboz. Példa a COSME EFG segítségével megvalósított projektre – SilverCloud Health A SilverCloud Health 2012-ben jött létre a Trinity College Dublin és a Mater University Hospital tudományos és klinikai kutatásai eredményeinek üzleti hasznosítására szolgáló spin-off cégként. Számottevő tapasztalattal rendelkezik hatékony online mentálhigiénés megoldások nyújtásában olyan problémák kezelése érdekében, mint a depresszió és a szorongás; alvásproblémák és reziliencia összefüggései; személyes anyagi helyzet okozta stressz; valamint étkezési zavarok. Több mint 200 szervezettel működnek együtt bizonyítékokon alapuló programok széles körén, és 2012 óta több mint 200 000 páciensnek segítettek. A páciensek 73 %-a jelentős javulást tapasztal a platform 6–8 heti használata után. A SilverCloud Health számottevő tőkeinjekciót kapott az ACT Venture Capital nevű tőkealaptól, amelyet az EBA és az EU támogat. „Ez lehetővé tette számunkra, hogy bővítsük a tevékenységünket. Irodát nyitottunk az Egyesült Államokban, ahol egy értékesítési csapat dolgozik. Ennek köszönhetően jelentősen terjeszkedni tudtunk, és megdupláztuk a létszámunkat” – mondta Kevin Higgins, a SilverCloud pénzügyi igazgatója. A jövőt tekintve a SilverCloud szeretné a hordható eszközök használatát ötvözni a platformon keresztül elérhető támogatással, hogy még jobb mentálhigiénés szolgáltatásokat nyújthasson. Frissítve 2020 novemberében. A COSME hitelgarancia-eszköz 2019 végéig a COSME hitelgarancia-eszköz (LGF) több mint 553 000 kkv-nak nyújtott közel 32 milliárd EUR pénzügyi támogatást 32 országban. A rendelkezésre álló adatok azt mutatják, hogy a COSME LGF kifejezetten a kisebb és fiatalabb kkv-kat támogatja, amelyek nehezebben jutnak hozzá a szükséges finanszírozáshoz. A finanszírozásban részesült kkv-k körülbelül 90 %-a 10-nél kevesebb alkalmazottat foglalkoztatott, és csaknem 50 %-a induló innovatív vállalkozás volt. A gyakorlatban a COSME LGF sokkal nagyobb hatást gyakorolt, mint a kkv-k számára közvetlenül biztosított finanszírozás összege. Arra is ösztönözte ezeket a kkv-kat, hogy az LGF-en keresztül kapott összeg 21–29 %-ának megfelelő további beruházásokat hajtsanak végre. E garanciák révén a vállalkozások által realizált beruházások összege a becslések szerint 2019 végén elérte a 39,7 milliárd EUR-t. A COSME LGF az Európai Stratégiai Beruházási Alapból is kapott forráskiegészítést, így 2019 végére 1,3 milliárd EUR összeggel nőtt a kockázatviselő képessége. A forráskiegészítést számos célra használták fel, ideértve egy digitalizációs kísérleti program 2019-es elindítását, amelynek célja az volt, hogy a pénzügyi közvetítők szélesebb körű és átfogóbb adósságtámogatást nyújthassanak a kkv-knak a digitális átalakulás érdekében. 2. szövegdoboz. Példa egy COSME LGF segítségével megvalósult projektre – Gustav, élelmiszeripar A Gustav egy észt cég, amely cukrásztermékek friss és helyi alapanyagokból, házon belül történő gyártására specializálódott. A különleges díszítésükről ismert termékeit saját kávézóiban és külső kereskedőknek is értékesíti. A Gustav fokozatosan erősítette pozícióját, de ennek során kihívásokkal is szembesült – különösen nemzetközi terjeszkedésének irányítása kapcsán. A vezetőség úgy ítélte meg, hogy Finnország jó potenciális piac, de új gyártólétesítményeket kellett létrehozniuk az országban, hogy hűek maradhassanak ahhoz az elvükhöz, miszerint csak friss (legfeljebb 22 órája készült) termékeket értékesítenek. A Swedbank által nyújtott és az EU által garantált kölcsönnek köszönhetően, amelyet az EBA a COSME LGF és az európai beruházási terv keretében támogatott, a Gustav be tudta szerezni a finnországi vállalkozása beindításához szükséges berendezéseket és biztosítani tudta a szükséges munkaterületet. Célja most az, hogy bővítse kiskereskedelmi értékesítési pontjai és gyártóüzemei számát Észtországban és Európa-szerte. Kísérő intézkedések (felmérések, információs eszközök, kommunikációs anyagok és események) A vállalkozások forráshoz jutásával kapcsolatos SAFE-felmérés információkat szolgáltat a kkv-k pénzügyi helyzetéről, finanszírozási szükségleteiről, finanszírozáshoz való hozzáféréséről és elvárásairól. Nagyon hasznos az EU-szintű, bizonyítékokon alapuló döntéshozatalhoz, továbbá a tagállamok, elemzők, tudományos körök és mások is használják. Összesen 18 159 céget kérdeztek meg 36 országban 2019-ben . A Bizottság folytatta a http://www.access2finance.eu weboldal frissítését és népszerűsítését, amely felhasználóbarát tájékoztatást nyújt a kkv-k számára az uniós pénzügyi eszközökhöz való hozzáférésről, beleértve a pénzügyi közvetítők elérhetőségeit is. Negyvenkét országban 12 uniós programot fed le, köztük a tiszta technológiával, az éghajlatvédelemmel és a női irányítás alatt működő vállalkozásokkal kapcsolatos programokat. Különféle promóciós anyagokat is közzétettek – köztük egy részletes brosúrát a COSME pénzügyi eszközeinek kkv-k számára nyújtott előnyeiről, valamint a „FinTech opportunities for SMEs” [Pénzügyi technológiai lehetőségek a kkv-k számára] című brosúrát.

A 2019 novemberében megrendezett, informális kockázatitőke-befektetésekkel foglalkozó Angel Investment Summiten 300 érdekelt vett részt, és a találkozó lehetőséget biztosított számukra, hogy megvitassák a szakpolitikai kezdeményezéseket olyan területeken, mint az éghajlatvédelem, a környezet és a nemek közötti egyensúly, valamint partnerkeresési tevékenységekben vegyenek részt. A résztvevők visszajelzései nagyon pozitívak voltak. 2019 októberében sikeres műhelytalálkozóra került sor, ahol a pénzügyi technológia és az alternatív finanszírozás volt a téma. 2.2. B. konkrét célkitűzés: a piacokhoz való hozzáférés A COSME-rendelet előírta, hogy a 2014 és 2020 közötti időszakra előirányozott teljes költségvetés 21,5 %-át a piacra jutás megkönnyítésére kell fordítani. 2019-ben összesen 64 millió EUR-t különítettek el erre a konkrét célkitűzésre. Az Enterprise Europe Network Az Enterprise Europe Network (EEN) a magas színvonalú innováció, a partnerkapcsolatok és a nemzetköziesítés terén támogatja a kkv-kat, ezáltal elősegítve azok növekedését, rezilienciáját és versenyképességét. A hálózat az EU-28 összes tagállamában és a COSME programban részt vevő más országokban is jelen volt. Az EEN bővítést támogató („scale-up”) szolgáltatásai alapszolgáltatásokká váltak, speciális támogatást nyújtva a nagy növekedési potenciállal rendelkező, fiatal európai kkv-knak. A hálózat megkezdte az előzetes lépések megtételét annak érdekében is, hogy a kkv-kat a fenntarthatóság és a digitalizáció terén támogató szolgáltatásokat nyújtson. A Covid19-válság során az EEN bebizonyította, hogy képes szolgáltatásait alkalmassá tenni arra, hogy segítsen a kkv-knak megbirkózni az új kihívásokkal és lehetőségekkel. Egyre aktívabban segítette a kkv-kat az értékláncot érintő zavarok kezelésében és a rezilienciájuk fokozásában. Az EEN 2020. évi (a 2019. évi költségvetés keretében társfinanszírozott) tevékenységeinek eredménye: ·az EEN 231 774 kkv-nak nyújtott tájékoztatást, tanácsadást és támogatási szolgáltatásokat, ·az EEN partnerkapcsolati szolgáltatásai segítettek abban, hogy a hálózatban részt vevő országok kkv-ügyfelei 2020-ban több mint 2 700 nemzetközi partnerségi megállapodást kössenek külföldi vállalatokkal, ·az EEN tanácsadást támogató szolgáltatásai évente mintegy 2 137 ügyfélnek segítettek európai szinten javítani versenyképességüket és innovációjukat, ·az EEN digitális szolgáltatásai 14,1 millió kkv-hoz jutottak el. Egy 2021 tavaszán végzett felmérés azt mutatta, hogy az ügyfelek nagy mértékben elégedettek voltak a 2019 és 2020 közötti időszakban kapott EEN-szolgáltatások minőségével. A válaszadók 94 %-a jelezte, hogy ajánlaná másoknak az EEN szolgáltatásait. Az EEN átfogó tanácsadási szolgáltatásait igénybe vevők 90 %-a piaci helyzetének javulására számít az EEN-nel való együttműködése eredményeként. A Belső Piaci, Ipar-, Vállalkozás- és Kkv-politikai Főigazgatóság és az EASME az EEN irányítását és élénkítését célzó uniós programok széles skálájával működött együtt, többek között képzéseken, rendezvényeken és a bevált gyakorlatoknak az EEN ágazati és tematikus munkacsoportjaival folytatott cseréjén. Elősegítették az EEN-tagok és a strukturális alapok kezeléséért felelős hatóságok közötti együttműködést is. Az EEN – a Horizont 2020/Európai Innovációs Tanács társfinanszírozásával – innovációval kapcsolatos szolgáltatásokat is nyújtott, amelyek kívül esnek a COSME támogatási megállapodásainak hatályán. 3. szövegdoboz. Az EEN egyik sikertörténete – OiOi Az OiOi egy finn kisvállalkozás, amely arra az elgondolásra épül, hogy bármilyen anyagból, például hóból, jégből vagy kőből is készíthető érintőképernyő. Az EEN turkui irodája 2010-es megalakulása óta támogatja a vállalkozást. Az OiOi kijelzőit számos helyen telepítették, például játszótereken, bevásárlóközpontokban, tudományos központokban, beltéri játszóházakban, kórházakban és iskolákban. Némelyikük forgalmas helyszíneken található, például a helsinki repülőtéren. Az OiOi sikeres volt Finnországban, ugyanakkor kihívásokkal kellett szembenéznie a nemzetközi terjeszkedés során. Szüksége volt szaktanácsadásra is a lehetőségeket és a kapcsolatteremtést, valamint a nemzetközi üzleti kapcsolatok fejlesztésének új módjait illetően. Az EEN turkui irodája lehetőséget biztosított az OiOi-nak arra, hogy részt vegyen különböző országokban zajló partnerségi rendezvényeken, és egyéb nemzetközi partnerségi szolgáltatásokat és finanszírozási tanácsokat nyújtott számára. Az EEN támogatása nagy hatással volt az OiOi üzleti tevékenységére. „Megdupláztuk éves forgalmunkat, és több programozót vettünk fel” – mondta az OiOi vezérigazgatója és alapítója, Sami Kämppi. „Piacvezetők vagyunk az ágazatban Finnországban, és sikeresen terjeszkedtünk Európában és azon túl is – többek között Kínában.” A cégvezető megerősítette azon szándékát, hogy a jövőben is igénybe kívánja venni az EEN szolgáltatásait. Az egységes piac eszközeinek megerősítése az egységes digitális kapu előkészítése és végrehajtása érdekében Az egységes digitális kapu (a továbbiakban: SDG) a közszolgáltatások digitalizálására szolgáló ambiciózus program. Teljes körű határokon átnyúló hozzáférést biztosít az egységes piaci jogokkal és szabályokkal kapcsolatos információkhoz uniós és nemzeti szinten, ideértve az egységes piaci eljárásokat és a segítségnyújtási szolgáltatásokat, valamint a visszajelzés lehetőségét is. A polgárok és a vállalkozások egyaránt használják. A COSME program támogatta az SDG elindításához szükséges eszközök megerősítésére irányuló munkát: ·a Your Europe portál (amelyen keresztül az SDG elérhető) tartalmának és funkcióinak bővítése,

·egy adminisztratív eszköz (irányítópult) kidolgozása a tagállami koordinátorok számára, ·az összes szükséges informatikai funkció integrálására irányuló munka. E munka sikeres kimenetele lehetővé tette, hogy az SDG-t az ütemtervnek megfelelően, 2020. december 12-én éles üzembe állítsák. Kínában működő Uniós kkv központ – III. szakasz A Kínában működő uniós kkv központ – III. szakasz a szolgáltatások széles skáláját kínálja, hogy segítse az uniós vállalkozásokat annak felmérésében, hogy készen állnak-e a kínai piacra való belépésre. Hozzájárul továbbá az uniós üzleti közösség érdekeinek védelmét szolgáló érdekképviselet megerősítéséhez, valamint az üzleti szövetségek közötti uniós, nemzeti és regionális szintű együttműködés és bevált gyakorlatok megosztásának javításához a Kínában üzleti tevékenységet folytatni szándékozó uniós vállalkozások javára. A 4. fejezetben alább leírtak szerint a Covid19-válság hatással volt e projekt végrehajtására, ami a szolgáltatások és a célok kiigazítását tette szükségessé. Zökkenőmentesen halad a munka annak érdekében, hogy a tevékenységek visszakerüljenek a rendes kerékvágásba. A projekt egyik kulcsfontosságú eredménye egy öndiagnosztikai eszköz, amely lehetővé teszi az európai kkv-k számára, hogy előzetesen felmérjék, mennyire állnak készen a kínai piacon való jelenlétük fejlesztésére. A központi ajánlatkérő szerveknél kkv-barát politikákat előmozdító képzés Ez az intézkedés megerősíti a központi ajánlatkérő szervek személyzetének kapacitását, és segíti őket abban, hogy pályázati eljárásaikat a kkv-k számára könnyebben elérhetővé tegyék. Az uniós tagországokban és a COSME programban részt vevő más országokban működő központi ajánlatkérő szervek számára elérhető. Elsőbbséget élveznek a szerkezetileg gyenge vagy újonnan létrehozott közbeszerzési rendszerekkel rendelkező országok központi ajánlatkérő szervei. 34 résztvevő részesült online és helyszíni képzésben. A projekt 2022 májusáig tartott. 2.3. C. konkrét célkitűzés: a működési keretfeltételek és a versenyképesség javítása A COSME-rendelet előírta, hogy a 2014 és 2020 közötti időszakra előirányozott teljes költségvetés 11 %-ának megfelelő indikatív összeget a működési keretfeltételek és a versenyképesség javítására kell fordítani. 2019-ben 32 millió EUR-t különítettek el erre a célra. Clusters Go International A „Clusters Go International” (európai klaszterek nemzetközivé válása) intézkedés támogatta az uniós stratégiai klaszterpartnerségek létrehozását az Unión kívüli országokkal folytatott nemzetközi klaszter-együttműködésre irányuló stratégiák kidolgozása és végrehajtása érdekében. A felhívást 2019 szeptemberében tették közzé, de e projektek elindítását hátráltatták a járvány idején bevezetett utazási és társas érintkezéssel kapcsolatos korlátozások. A koordinátorok kiigazították a tevékenységeket és kérték a határidők meghosszabbítását; a projektek jelenleg pozitív eredményeket érnek el. Például a PIMAP+ konzorcium egy tervezett helyszíni rendezvényt végül egy nagysikerű virtuális innovációs fórum formájában valósított meg, amely körülbelül 640 000 résztvevőt vonzott. A FASCINATE konzorcium közös nemzetköziesítési stratégiáról állapodott meg, 11 együttműködési megállapodást írt alá stratégiai partnerekkel Kanadában, Japánban és az Egyesült Államokban, valamint nemzetköziesedéssel kapcsolatos felkészítő képzést tartott 82 divatipari kkv-nak. Fenntartható divat és turizmus A 2019. évi munkaprogramban megállapított, a fenntartható és körforgásos divatiparra irányuló, folyamatban lévő projektek célja az innovációk felgyorsítása és fokozása annak érdekében, hogy támogassák az iparágat a körforgásos gazdaságra való átállásban és az értéklánc minden szakaszában megvalósuló fenntarthatóságban. A négy folyamatban lévő projekt közvetlen támogatást nyújt körülbelül 120 ígéretes, magas innovációs potenciállal rendelkező, fenntartható üzleti ötlet megvalósításának felgyorsításához. További információért lásd: https://nextextilegeneration.eu . Folyamatban vannak olyan projektek is, amelyek a turizmus fenntarthatóságának fokozását, segítik a kkv-k kapacitásának és készségeinek erősítésével a lehetséges fenntarthatósági megoldások feltárása és megvalósítása érdekében. A részt vevő kkv-k képzéseken, tanulmányutakon vehetnek részt, valamint részesülnek a határokon átnyúló és ágazatokon átnyúló együttműködéseknek nyújtott támogatásban. Ez konkrét előnyökhöz vezet, mint például erőforrás-megtakarítás, fenntarthatósági tanúsítvány megszerzése, valamint az új trendekhez, kihívásokhoz és lehetőségekhez való jobb alkalmazkodóképesség. A COSME 2019. évi munkaprogramjában megállapított 6 projekt volt folyamatban, amelyeknek 50 kedvezményezettje volt 20 országból. A Kkv-teljesítményértékelő, az Eurobarométer, valamint a kkv-kkal, az induló innovatív vállalkozásokkal, a vállalkozások bővülésével és a vállalkozói készséggel kapcsolatos egyéb tanulmányok

A Kkv-teljesítményértékelő a Bizottság egyik fő eszköze az európai kisvállalkozói intézkedéscsomag (a továbbiakban: SBA) és az SBA cselekvési tervének végrehajtása terén az országok által elért éves előrehaladás nyomon követésére és értékelésére. A kkv-król szóló éves jelentés és az országokról szóló tényközlő lapok átfogó tájékoztatást nyújtanak a kkv-k teljesítményéről és üzleti környezetéről az EU-ban és más partnerországokban (beleértve az erőforrás-hatékonyságot és a zöld termékeket is). A Covid19-világjárvány uniós kkv-kra gyakorolt hatása a Kkv-teljesítményértékelő 2020-as (a 2019. évi költségvetésből finanszírozott) kiadásának is kulcsfontosságú témája volt. Az egyik kulcsfontosságú kapcsolódó tanulmány az a kkv-kkal, az induló vállalkozásokkal, a vállalkozások bővülésével és a vállalkozói készséggel kapcsolatos Eurobarométer-felmérés (2020 augusztusában jelent meg), amely hasznos információkkal szolgált ezen uniós vállalkozások profiljára és az előttük álló kihívásokra vonatkozóan. Mind a Kkv-teljesítményértékelő, mind az Eurobarométer-felmérés hasznos adatokat szolgáltatott az európai szemeszter folyamatának, a nemzeti gazdaságélénkítési tervek kidolgozásának és egyéb tényeken alapuló politikai döntéshozatalnak a támogatásához. Az OECD megvalósított egy, a kkv-k bővülési potenciáljának felszabadításával foglalkozó kísérleti tanulmányt. Ez lényeges új információkkal szolgál, többek között azokról a kulcsfontosságú tényezőkről, amelyek támogatják vagy gátolják a bővülést. Emellett 38 OECD-ország közel 1 200 vonatkozó szakpolitikáját és 400 intézményét térképezi fel. A 2019. évi European Startup Monitor (2020 áprilisában jelent meg, és a 2019. évi költségvetésből finanszírozták) egy kisebb felmérés, amely az induló vállalkozások alapítóira vonatkozó hasznos adatokat és szakpolitikai ajánlásokat tartalmazott. A kkv-megbízotti hálózat és a kkv-közgyűlés A 2019. évi költségvetésből finanszírozták a kkv-megbízotti hálózat (a tagállamok nemzeti közigazgatásának képviselői) 2019-ben tartott négy ülésének megszervezését, valamint a 2019 novemberében Helsinkiben, 457 megbízott részvételével zajlott kkv-közgyűlést. Az e találkozók során folytatott beszélgetések hozzájárultak olyan szakpolitikai intézkedések kidolgozásához, mint például a célzott kkv-stratégia. Az „EU Open for Business” kampány A 2015 és 2020 közötti időszakra szóló „EU Open for Business” kampány célja az volt, hogy fokozza a kkv-tulajdonosok és -vezetők tudatosságát az egységes piacon számukra kínálkozó lehetőségekkel és őket megillető jogokkal; az uniós támogató hálózatokkal, például az EEN-nel; valamint az online eszközökkel kapcsolatosan. A 2020-as kampányt (amely a COSME 2019. évi munkaprogramja keretében valósult meg) Belgiumban, Luxemburgban, Máltán, Hollandiában és Szlovákiában hajtották végre, és hatókörét kiterjesztették annak érdekében, hogy felhívják a figyelmet a Covid19-világjárvány kapcsán a kkv-knak nyújtott uniós tanácsadási szolgáltatásokra, eszközökre és pénzügyi támogatásra. 2.4. D. konkrét célkitűzés: a vállalkozói készség és a vállalkozói kultúra előmozdítása A COSME-rendelet előírta, hogy a 2014–2020 közötti időszakra előirányozott teljes költségvetés 2,5 %-át a vállalkozói készség és a vállalkozói kultúra előmozdítására kell fordítani. Erasmus fiatal vállalkozóknak Az „Erasmus fiatal vállalkozóknak” (EYE) program lehetővé teszi egy potenciális vagy újonnan létrehozott vállalkozó számára, hogy együttműködjön egy, a COSME programban részt vevő másik ország tapasztalt vállalkozójával. Az ilyen eszmecserék során mindkét vállalkozó értékes új meglátásokra és tapasztalatra tesz szer. A COSME támogatást nyújt közvetítő szervezetek olyan konzorciumai számára, amelyek a vállalkozókat toboroznak és segítenek a partnerkeresésben. Az Erasmus fiatal vállalkozóknak program keretében 1 336 cserére került sor 2019-ben. Ez 2020-ban 837-re csökkent a Covid19-válsághoz köthető okok miatt. Megfelelő lépések történtek annak érdekében, hogy a Covid19 által érintett projekteket visszatereljék a rendes kerékvágásba (lásd a 4. pontot). A résztvevők 90 %-a sikeresnek értékelte a cserét. Az Erasmus fiatal vállalkozóknak program egyik sikertörténete Nabil Chelaouaou (kezdő vállalkozó, Green Farm, Olaszország) és Carlos Rubio María, La Bardal (Spanyolország) Nabil Chelaouaou kezdő vállalkozó volt, aki akkoriban indította útjára a Green Farm elnevezésű üzleti projektet, amelynek célja friss és egészséges zöldségek termesztése. Hasznos volt az „Erasmus fiatal vállalkozóknak” program keretében Carlos Rubio Maríával, egy tapasztalt vállalkozóval megvalósuló csere, aki a vidék megújítására és a részvételen alapuló kormányzásra törekvő La Bardal nevű projektet vezeti. Mindkét résztvevőnek előnye származott abból, hogy megosztották egymással a regeneratív mezőgazdasággal, valamint azzal kapcsolatos tapasztalataikat és ismereteiket, hogy miként lehet a természeti erőforrásokat és a gyakorlatokat jobban felhasználni annak érdekében, hogy közvetlen pozitív hatást gyakoroljanak a társadalomra és az éghajlatváltozásra. További információk: https://www.erasmus-entrepreneurs.eu/page.php?cid=09&id=959 Szociális vállalkozási tevékenység és vállalati társadalmi felelősségvállalás Az OECD – a COSME keretében nyújtott finanszírozással – összeállított egy kézikönyvet a szakpolitikai döntéshozóknak a társadalmi vállalkozások fejlesztésére vonatkozó szabályozási keretek megtervezésében és javításában való támogatására. Ezt 70 döntéshozónak mutatták be egy 2022. április 28-i rendezvényen. Folyamatban van a vállalati társadalmi felelősségvállalás (CSR) elterjedtségének felmérésére, valamint a nemzeti támogatási intézkedésekről és a bevált gyakorlatokról való információgyűjtésre, továbbá a CSR/felelős üzleti magatartás támogatásának hatékony mechanizmusaira vonatkozó ajánlások megtételére irányuló intézkedés is. 3.Támogatási intézkedések és igazgatási kiadások A COSME támogatási intézkedéseit a 02 02 01 költségvetési tételből finanszírozták. 2019-ben 7,7 millió EUR-t különítettek el támogatási intézkedésekre.

Konferenciákat és találkozókat szerveztek az érdekelt felekkel, hogy megvitassák a különböző iparágak előtt álló kihívásokat. Számos intézkedést támogattak, beleértve az elemző munkát, például a szakpolitikai döntéshozatalt támogató tanulmányokat és a kkv-k számára gyakorlati támogatást nyújtó információs eszközöket. 2021 elején zárult le a körforgásos gazdaságnak az épületek tervezésére vonatkozó elveiről szóló tanulmány, amely hasznos uniós szintű szakpolitikai ajánlásokat fogalmazott meg a nemzeti és regionális szakpolitikai kezdeményezések alapos elemzése és várható hatásuk minőségi értékelése alapján. Ezeket az ajánlásokat figyelembe vették az épületek és építési termékek energiateljesítményére vonatkozó uniós jogszabályok felülvizsgálatára irányuló javaslatokban, valamint a jogszabályok felülvizsgálatára irányuló más folyamatban lévő munkákban. A 2021. június 18–20-án megrendezett, „Data 4 Healthy Recovery Hackathon” elnevezésű online esemény lehetővé tette a vállalkozások és az iparági érdekelt felek számára, hogy meghatározzák a zöld és a digitális (kettős) átállás kezelésével kapcsolatos kihívásokat, és közösen dolgozzanak ki lehetséges megoldásokat. A 12 legmagasabb helyezést elért csapat egy fejlődés gyorsítására szolgáló programot is végrehajtott, amely segíti őket ötleteik továbbfejlesztésében és a piaci bevezetésre való felkészültségük javításában. Tanulmány készült a védelmi és a kettős felhasználású termékekhez kapcsolódó tevékenységekhez az európai strukturális és beruházási alapok által nyújtott támogatásról, amely magában foglalja a korábbi projektek részletes feltérképezését és gyűjteményét, az európai strukturális és beruházási alapok 2021 és 2027 közötti időszakra szóló keretrendszerére vonatkozó információkat, egy kkv-knak szóló brosúrát, valamint a kkv-k részvételének támogatásával kapcsolatos következtetéseket és tanulságokat. 2021. január 19-én műhelytalálkozót tartottak, hogy ezt bemutassák az ágazatnak. Az „EU Intellectual Property Helpdesk” (az uniós szellemi tulajdonjoggal foglalkozó ügyfélszolgálat) és a négy nemzetközi szellemi tulajdonjoggal foglalkozó ügyfélszolgálat tartalmát – az egységes digitális kapu szolgáltatás részeként – integrálták az Európai Bizottság fő webhelyébe (Europa). 2019-ben az igazgatási kiadások a költségvetés 3 %-át tették ki. Ez szakértői találkozókat, a tájékoztatási és kommunikációs tevékenységeket, valamint a Bizottság (Belső Piaci, Ipar-, Vállalkozás- és Kkv-politikai Főigazgatóság) informatikai hálózatokkal és egyéb technikai és igazgatási segítségnyújtással kapcsolatos, 2,2 millió EUR-t kitevő kiadásait foglalta magában. Az EASME működési költségvetése 9,9 millió EUR volt. 4.A Covid19-válság projektek megvalósítására gyakorolt hatása A COSME 2019. évi munkaprogramjában megállapított számos projekt már az indulás küszöbén vagy folyamatban volt, amikor kitört a Covid19-válság. Ez elkerülhetetlenül hátráltatta megvalósításukat. A válság pozitív lehetőségeket is hozott, például esélyt ad arra, hogy az intézkedések súlypontját áthelyezzék, segítve a vállalkozásokat abban, hogy reagálni tudjanak a rendkívüli kihívásokra, amelyekkel most szembe kell nézniük, és hogy a jövőben fokozzák rezilienciájukat. A COSME keretében megvalósított intézkedések és projektek súlypontjának áthelyezése annak érdekében, hogy segítsék a vállalkozásokat a Covid19-válság kezelésében A Covid19-válság kezdete óta az EEN gyorsan és rugalmasan alkalmazkodott a vállalatok változó igényeihez. Az EEN segített a kkv-knak kezelni az ellátási láncban keletkező zavarokat, valamint kereskedelmi és technológiai partnereket találni üzleti tevékenységük súlypontjának áthelyezéséhez (például az egyéni védőfelszerelések vagy más egészségügyi termékek gyártására való átálláshoz). Az EEN abban is segített a vállalkozásoknak, hogy megfeleljenek a válságból adódó forradalmi innováció és változáskezelés iránti igényeknek, és növeljék rezilienciájukat. Az EEN egyéb említésre méltó szolgáltatások közé tartozott az egységes piaci tanácsadás, amelynek célja a felmerült új akadályok és korlátozások leküzdése, valamint a forráshoz jutással kapcsolatos tanácsadás. Az EEN ügyfeleinek 85 %-a elégedett vagy nagyon elégedett volt az előbbi által a válság alatt nyújtott támogatással. A 2020. évi Kkv-teljesítményértékelő (amelyet a 2019. évi költségvetésből finanszíroztak) új irányt kapott, és a világjárvány uniós kkv-kra gyakorolt 2020. évi hatásaira, valamint 2021-ben várható teljesítményükre összpontosított. Ez az áttekintés hasznos adatokkal szolgált az európai helyreállítási terv végrehajtásának támogatásához. A 2021 júniusában megrendezett Data 4 Healthy Recovery Hackathon (lásd a fenti 3. pontban szereplő támogatási intézkedéseket) sikeres volt annak ellenére, hogy a Covid19-válság már a kezdetektől fogva kihatással volt rá. Online eseménnyé alakították át, és egy személyre szabott mentori szolgáltatás, amelyet a válságra válaszul vettek fel a projekt megvalósítandó eredményei közé, hatékonynak bizonyult, és segítette a Hackathon csapatait ötleteik kidolgozásában és abban, hogy közelebb kerüljenek a piaci bevezetéshez. A Covid19-válságnak a COSME projektek megvalósítására gyakorolt hatása A válság kezdeti hatása a COSME 2019. évi munkaprogramjában megállapított számos projekt esetében jelentős volt, különösen akkor, ha számos személyes találkozóra volt szükség a támogatási megállapodásban leírt leszállítandó eredmények vagy szolgáltatásnyújtási megközelítés megvalósításához. A helyszíni rendezvényeket lehetőség szerint online eseményekké alakították át. Számos projektet át kellett ütemezni, hogy több idő álljon rendelkezésre a célok elérésére. Más projekteredményeket szintén a válságos körülményekhez igazítottak. A következő példák szemléltetik, hogy ezek miként érintették a projekteket, és milyen lépésekre került sor annak érdekében, hogy azok visszakerüljenek a rendes kerékvágásba. ·A Kínában működő Uniós kkv-központ (a COSME keretében 2019-ben megvalósított intézkedés) működését jelentősen megzavarták az utazási korlátozások, a szigorú kínai egészségügyi intézkedések és a koronavírushoz társuló egyéb problémák. A konzorcium proaktívan kereste a lehetséges válságenyhítő intézkedéseket. A szolgáltatásokat – az EASME-vel és a Bizottsággal egyetértésben – a válsághelyzethez igazították. Néhány változás esetében azonban, mint például a virtuális eseményekre való átállás, nem aknázták ki a teljes potenciált (ebben a példában a webináriumok iránti kereslet élénk volt, de a vállalkozásokat feszélyezték a távoli partnerkereső rendezvények). A projekt időtartamát meghosszabbították, hogy a kedvezményezetteknek elegendő idő álljon rendelkezésére céljaik eléréséhez. ·A 2019. évi költségvetés alá tartozó, és az Erasmus fiatal vállalkozóknak keretében 2020 februárjában indult, szellemi eredményeket célzó projekteket súlyosan érintette a Covid19-válság. Szerződéshosszabbításra került sor, és a tevékenységeket kiigazították (például a távoli eszmecserére kínálkozó alkalmak számának növelésével). A lemaradás behozatalát célzó munka jól halad. A 2019. évi pályázati felhívás keretében benyújtott projektekben új és tapasztalt vállalkozók között megvalósult cserék száma a 2022. márciusi 871-ről 2022 májusára 967-re nőtt. Ezzel jó úton haladunk a kitűzött végső cél elérése felé, azaz hogy a projektek végére összesen 1 969 cserére kerüljön sor. A COSME 2019. évi munkaprogramjában megállapított számos „Clusters Go International” (az európai klaszterek nemzetközivé válását célzó) projektet is érintett a Covid19-válság. Az e projektek keretében az Unión kívüli országokban megvalósítandó tényfeltáró megbízatásokat, rendezvényeket és személyes üzleti találkozókat az utazási korlátozások és egészségügyi intézkedések akadályozták vagy teljesen megakadályozták. Ez megnehezítette az eredmények elérését. A tevékenységeket lehetőség szerint kiigazították és átütemezték. A konzorciumok alternatív megoldásokat is találtak az utazás helyett: nevezetesen a megcélzott Unión kívüli országokban találtak partnereket, akik segítettek előzetesen megszervezni a találkozókat a legfontosabb érdekelt felekkel. A projekt különböző résztvevői a közös problémák megoldásában és közös rendezvények szervezésében is együttműködtek. Az aktivitás azóta elkezdett helyreállni. 5.Hozzájárulás az éghajlati szempontok érvényesítésére vonatkozó célkitűzéshez A COSME-program megvalósítása során mindvégig támogatták a kkv-kat abban, hogy alkalmazkodjanak az alacsony szén-dioxid-kibocsátású, az éghajlatváltozás hatásaival szemben ellenállóképes, energia- és erőforrás-hatékony gazdaság követelményeihez. Az éghajlati szempontok érvényesítésére vonatkozó – valamennyi bizottsági program esetében előírt – célkitűzés (az EU 2014–2020-as költségvetésének összesen 20 %-a) teljesítéséhez a program becsült értéken 21,7 millió EUR-val járult hozzá, amely a 2019. évi pénzügyi keretösszeg 5 %-ának felelt meg. Nem követhető nyomon a COSME-program legtöbb intézkedésének pontos hozzájárulása az éghajlatváltozással kapcsolatos szempontok általános érvényesítéséhez, de több projekt és intézkedés összpontosít bizonyos mértékig az éghajlati célkitűzésekre. 2019. december 31-ig a COSME Növekedésösztönző Tőkefinanszírozási Eszköz 6,7 millió EUR-t ruházott be egy olyan kockázati tőkealapba, amely tevékenységét a tiszta technológiákra összpontosítja. Ez több mint 51 millió EUR beruházást tett lehetővé az „energia- és környezetvédelmi” ágazatban működő kkv-kba.

Az EEN különféle módokon segíti a kkv-kat az éghajlattal kapcsolatos kihívások kezelésében. Például segíti őket abban, hogy az innovációt felhasználva energia- és erőforrás-hatékonyabbá váljanak, csökkentve a hulladékot és minimalizálva az energiafogyasztást, így csökkentve a CO2-lábnyomukat. A hálózatnak vannak ágazati és tematikus csoportjai is, amelyek a fenntartható építkezésre, az intelligens energiára, a környezetvédelemre és a körforgásos gazdaságra összpontosítanak. Az EEN több mint 200 szakértő üzleti tanácsadója szakosodott az éghajlattal kapcsolatos kérdésekre, mint például a körforgásos gazdaságra, az intelligens energiára, a fenntartható építkezésre és a zöld technológiákra. Az Intelligent Cities Challenge (intelligens városok kihívás, ICC) kezdeményezés elismeri az európai zöld megállapodásban vállalt kötelezettségek teljesítésének fontosságát, valamint útmutatással szolgál a városoknak és támogatja őket a helyi zöld megállapodások megvalósításában, továbbá a helyi vállalkozásoknak a zöld és digitális kettős átállásának támogatásában, amely lehetővé teszi a digitalizált, szolgáltatásorientált, alacsony szén-dioxid-kibocsátású, körforgásos gazdaságra való átállást. Segíti őket a munkahelyteremtés, az átképzés, a polgári szerepvállalás és a jólét támogatásában is. A részt vevő városok és régiók különféle formájú támogatásokban részesülnek, többek között képzésben, útmutatásban és kapnak egy módszertant. A „zöld gazdaság és helyi zöld megállapodások” területhez kapcsolódóan 37 város dolgozott ki ütemtervet összesen 71 megoldás megvalósításához. Az ICC arra is ösztönzi a városokat, hogy jó példát mutassanak a közlekedés, a logisztika és az épületek dekarbonizációja terén a zöld és társadalmilag felelős közbeszerzésre és várostervezésre való átállással. Az „innováció felgyorsítása és bővítése a körforgásos divatiparért” elnevezésű intézkedés keretében négy olyan projekt van folyamatban, amelyek mintegy 120 ígéretes üzleti ötlet továbbfejlesztését támogatják a fenntartható és körforgásos divat érdekében (ezek az ötletek innovatív alkalmazásokra, termékekre vagy folyamatokra vonatkoznak). A kapacitásfejlesztés, valamint a technikai és pénzügyi támogatás is biztosított a bővüléshez. Az egyik ilyen projekt a CircularInnoBooster, amely elindította a CirCoAX-ot (olyan eszköz, amely felgyorsítja a körforgásos elven, közreműködésen és együttműködésen alapuló közös tervezést), valamint piacelemzést és jelentést készített a textilipar számára a fenntarthatóbbá válás során felmerülő fő jogi kihívásokról. Ahogy fentebb említettük, a körforgásos gazdaságnak az épületek tervezésére vonatkozó elveiről szóló tanulmányban szereplő ajánlásokat figyelembe vették az olyan uniós jogszabályok felülvizsgálatára irányuló javaslatokban, amelyek hozzájárulnak az éghajlati célok eléréséhez, nevezetesen az épületek energiateljesítményéről szóló irányelv felülvizsgálatára irányuló javaslatban. A körforgásos műanyagot a kkv-knak elnevezésű intézkedés keretében útmutatással szolgáltak a műanyag termékek életciklusa által gyakorolt környezeti hatások csökkentésére . Az Építőipar Európai Megfigyelőközpontjának számos publikációja szintén a körforgásos gazdaságra, az energiahatékonyságra és a fenntarthatóságra összpontosít, beleértve a lakások elérhetőségéről és fenntarthatóságáról szóló elemző jelentést . Az Európai Erőforrás-hatékonysági Tudásközpont (EREK) az erőforrás-hatékonyság és a körforgásos gyakorlatok kulcsfontosságú referenciaeszköze a kkv-k és a kkv-kkal foglalkozó szakemberek számára. Ezt a szolgáltatást 2019-ben tovább korszerűsítették, és új módszertant fejlesztettek ki az adatbázisban szereplő bejegyzések ellenőrzésére. A szociális gazdaságról tartott német elnökségi konferencia több előkészítő eseménye az éghajlatváltozással kapcsolatos célkitűzésekre összpontosított. Így különösen több mint 200 ember vett részt 2021. február 25-én a „Road to Mannheim” elnevezésű online eseményen, hogy megvitassák, miként lehetne a szociális gazdaság segítségével erősíteni a zöld átmenetet. 6.Hozzájárulás a fenntartható fejlődési célokhoz A COSME számos intézkedése releváns a 2030-ig tartó időszakra vonatkozó fenntartható fejlődési menetrendben meghatározott fenntartható fejlődési célok szempontjából. Az alábbiakban néhány példát mutatunk be: 8. fenntartható fejlődési cél (tisztességes munka és fenntartható gazdasági növekedés) A vonatkozó intézkedések közé tartozik az „Erasmus fiatal vállalkozóknak” elnevezésű csereprogram, az EEN szolgálatai által a kkv-k fenntartható növekedéséhez nyújtott támogatás, valamint a szociális gazdaságra vonatkozó intézkedések, például azon iránymutatások és legjobb gyakorlatok, amelyek segítenek a nemzeti szakpolitikai döntéshozóknak jogi keretek kidolgozásában, hogy lehetővé tegyék a szociális vállalkozások fellendülését. 9. fenntartható fejlődési cél (ellenállóképes infrastruktúra kiépítése, az inkluzív és fenntartható iparosítás támogatása és az innováció ösztönzése) Az Intelligent Cities Challenge jelentős hatással van a reziliencia kiépítésére, a helyi gazdasági tevékenységek esetében az innováció előmozdítására, valamint az iparág zöld átállásával foglalkozó helyi zöld megállapodások megvalósításának támogatására. Ez a kezdeményezés segít a városoknak összehangolni az átfogó üzleti modellek, irányítási struktúrák és hálózatok létrehozását célzó intézkedéseket. Erős partneri kapcsolatokat alakít ki helyi vállalkozásokkal, kkv-kkal és szervezetekkel, bizonyítva, hogy a város és az érdekelt felek együttműködése jelentősen felgyorsítja a körforgásos üzleti modellekre és a fenntartható gazdaságra való átállást. Az Enterprise Europe Network bizonyos mértékig több fenntartható fejlődési céllal foglalkozik, a fő hangsúly azonban 2019–2020-ban továbbra is a kkv-k körforgásos üzleti modellekre való átállásának támogatására és a környezetbarátabb, energiahatékony technológiák használatára helyeződött. 2019-ben a hálózat megkezdte a kezdeti előkészületeket arra, hogy szolgáltatásait kiterjessze a fenntarthatóság területére is. A COSME-program olyan projekteket is támogat, amelyek felgyorsítják és bővítik az innovációt a körforgásos és fenntartható divatipar megvalósítása érdekében, valamint fellendítik a turisztikai kkv-k fenntartható fejlődését és kapacitását (különösen a fenntarthatóbb üzleti modellek alkalmazására való képességüket). 11. fenntartható fejlődési cél (fenntartható városok és közösségek) Az Intelligent Cities Challenge (ICC), melyet a fentiekben részletesen ismertettünk, hozzájárul e cél eléréséhez azáltal, hogy támogatja a városokat a fenntartható növekedés fejlett technológiák segítségével történő elérésében. Felkészíti a helyi munkaerőt a zöld és digitális kettős átállásra és a jövőbeli munkahelyekre az átképzésnek és a továbbképzésnek szentelt külön tematikus prioritás révén. 12. fenntartható fejlődési cél (fenntartható fogyasztási és termelési minták) Az éghajlatra hatást gyakorló más COSME-intézkedések (amelyek e jelentés 5. pontjában szerepelnek) szintén támogatják ezt a fenntartható fejlődési célt, így különösen a divat- és turisztikai ágazat fenntarthatóságára és körforgására irányuló projektek, a „körforgásos műanyagok a kkv-knak” elnevezésű intézkedés, amely módszertant készített a műanyaggyártáshoz használt különböző inputok (alapanyagok) környezeti hatásainak összehasonlítására (és a kapcsolódó esettanulmányok), a körforgásos gazdaságnak az épületek tervezésére vonatkozó elveiről szóló tanulmány, és az Európai Erőforrás-hatékonysági Tudásközpont ahol többek között szerepelt egy olyan üzleti modellekhez kapcsolódó eszköz, amelyeket az ipari klaszterek alkalmazhatnak az ipari szimbiózis támogatására . A fenntarthatósági célok szélesebb körét (többek között a szociális dimenziót) célzó intézkedések Egyes COSME intézkedéseknek és projekteknek szociális dimenziója is van, különösen a szociális gazdaságra vonatkozó intézkedéseknek (lásd fent a 8. fenntartható fejlődési célt), és a vállalkozók meghatározott csoportjait célzó intézkedéseknek (Erasmus fiatal vállalkozóknak, valamint a női vállalkozóknak szóló intézkedések). Más COSME-projektek és -intézkedések esetében a társadalmi dimenzió beágyazódik a fenntarthatóság és a versenyképesség előmozdítását célzó tágabb célkitűzésekbe (jó példák erre az EEN fenntarthatósági tanácsadási szolgáltatásai, bizonyos turisztikai és textilipari projektek , valamint a Tech4Good Marketplace az Intelligent Cities Challenge elnevezésű kezdeményezés keretében .

7.Nemek közötti egyenlőség Bár a COSME-rendelet nem tartalmaz konkrétan a nemek közötti egyenlőségre irányuló célkitűzéseket vagy célértékeket, az e program keretében támogatott intézkedések tiszteletben tartják a nemek közötti egyenlőség elveit, és figyelembe veszik a nemek közötti egyenlőség dimenzióját. Az EEN-konzorciumok 46 %-ánál van női koordinátor. Az EEN-nek külön e célból létrehozott csoportja is van, amely a női vállalkozókat támogatja, és kifejezetten az ő szükségleteikre szabott partnerségi és tanácsadási szolgáltatásokat nyújt. 2020-ban az „Erasmus fiatal vállalkozóknak” programban részesülő új vállalkozók körülbelül 50 %-a nő volt, és a 94 koordinátor közül 71 nő volt (75,5 %). A COSME LGF esetében a nemek közötti egyenlőség dimenzióját az EBA által 2018-ban végzett elemzés követte nyomon. Ez megerősítette, hogy az LGF-nek köszönhetően hitelfinanszírozásban részesült kkv-k csaknem 40 %-ának volt női vezérigazgatója, ügyvezetője és/vagy cégvezetője. A COSME-program olyan ágazatokban is lehetőségeket kínált a vállalkozások számára, mint a divat és a szociális gazdaság, amelyekről köztudott, hogy nagy arányban vonzanak női vállalkozókat. Például az „az innováció felgyorsítása és bővítése a körforgásos divatipar érdekében” elnevezésű intézkedés keretében a harmadik féltől származó finanszírozásban részesülő 83 partnerség közül 60 partnerséget (72 %) női vállalkozó irányít. 8.Következtetések A program működési költségvetésének teljes 96 %-át kötötték le kötelezettségvállalásokkal, támogatva a forráshoz jutást, a piacokhoz való hozzáférést, a vállalkozások számára kedvező környezetet, a versenyképességet és a vállalkozói készséget. A nyomon követés biztosította, hogy a költségvetést átcsoportosítsák a legsikeresebb és a legtöbb jelentkezőt vonzó tevékenységekhez (például a tartaléklistán szereplő projektekhez), és különösen a COSME LGF eszközhöz. A 2019. évi munkaprogram előrehaladást ért el a program félidős értékeléséből fakadó egyik kulcsfontosságú ajánlás végrehajtásában: az átfogóbb, stratégiai intézkedésekre való összpontosítás szükségessége, miközben továbbra is némi rugalmasságot biztosítanak az új ötletek tesztelése érdekében. Az olyan kiemelt kezdeményezések, mint az Enterprise Europe Network, az Erasmus fiatal vállalkozóknak és a pénzügyi eszközök a COSME 2019. évi költségvetésében a kötelezettségvállalási előirányzatok 75 %-át tették ki. Mind a kiemelt, mind a kisebb intézkedések megmutatták, hogy milyen mértékű rugalmasságra van szükség a felmerülő kihívások, különösen a Covid19-válság kezeléséhez. Számos kisebb intézkedés is értékes hozzájárulást jelentett az új szakpolitikai és üzleti kihívások kezeléséhez. A forráshoz jutás kulcsfontosságú célkitűzés volt, a végrehajtott költségvetés 66 %-át erre fordították. 2019-ben a COSME hitelgarancia-eszköz (a továbbiakban: LGF) lehetővé tette a pénzügyi közvetítők számára, hogy továbbra is pénzügyi támogatást nyújtsanak azoknak a kkv-knak, amelyeket kockázatosabbnak ítéltek meg, és amelyek nehezen jutottak hitelfinanszírozáshoz. Összességében a program teljes időtartama alatt a COSME LGF várhatóan több mint 65 milliárd EUR finanszírozást generál legalább 1 000 000 kkv számára, ami több mint 81 milliárd EUR értékű beruházást eredményez. Ez azt mutatja, hogy a COSME LGF jelentős hatással van a reálgazdaságra az Unióban és a COSME-ben részt vevő Unión kívüli országokban. 2019-ben szinte az összes tőkealap, amelybe a COSME Növekedésösztönző Tőkefinanszírozási Eszköz beruházott, épp beruházási időszakában volt (azaz a beruházásra potenciálisan alkalmas kkv-k átvilágítása zajlott). A növekedési és expanziós szakaszban lévő kkv-kba történő beruházásokra vonatkozó számadatok megfeleltek az eredeti hosszú távú céloknak. A célok megvalósítása során figyelembe vették az e pénzügyi eszköz végrehajtásával járó sajátos kihívásokat (a COSME programban részt vevő Unión kívüli országokban végzett műveletek prioritása, és az a tény, hogy ezekben az országokban alacsonyabb a beruházási kereslet, valamint az alapokkal kötött megállapodások aláírásához szükséges idő, ami először bonyolult átvilágítást és tőkebevonási folyamatokat igényel). Az EEN szolgálatai 2020-ban (a 2019. évi költségvetésből társfinanszírozva) 231 774 kkv-t támogattak tanácsadási, információs és partnerkeresési szolgáltatásokkal, a hálózat digitális szolgáltatáskínálata pedig 14,1 millió kkv-hoz jutott el. Az EEN bővülést elősegítő szolgáltatásai alapszolgáltatásokká váltak, és a hálózati tanácsadók elkezdtek kísérletezni fenntarthatósági szolgáltatásokkal is. Az EEN értékes támogatást nyújtott a kkv-knak a Covid19-válság során. A fenntartható és körforgásos divatipart előmozdító, innovatív üzleti ötletek felgyorsítását és kibontakoztatását célzó intézkedés 120 olyan ígéretes üzleti ötlet felgyorsított alkalmazását támogatta, amelyek segítik a divatipart a zöld és fenntartható üzleti modellekre való átállásban. A turisztikai kkv-k fenntarthatóságának fokozását célzó projektek segítik ezen ágazat vállalkozásait abban, hogy erősítsék a fenntarthatósági megoldások feltárására és alkalmazására szolgáló kapacitásaikat és készségeiket kihasználva a határokon átnyúló és ágazatok közötti együttműködéseket. Jelenleg 6 projekt van folyamatban 21 országban, amelyeknek 55 kedvezményezettje van. Számos projektet és intézkedést érintett a Covid19-válság, különösen azokat, amelyek utazással, fizikai eseményeken való részvétellel vagy más személyes találkozással járnak. Figyelemre méltó példák a Kínában működő uniós kkv központ, az Erasmus fiatal vállalkozóknak és a Clusters Go International. Adott esetben a koordinátorok kérték a projektek időtartamának meghosszabbítását, és a válságos körülmények figyelembevételével kiigazították a tevékenységeket. Most keményen dolgoznak a célok elérésén. Például a Clusters Go International projektek keretében folytatódik a stratégiai nemzetközi együttműködés, segítve az európai vállalkozásokat a nemzetközi értékláncokhoz való csatlakozásban. A 2019. évi munkaprogram részét képező, 2019-ben és 2020-ban indult „Erasmus fiatal vállalkozóknak” projektekre hatással voltak a Covid19-világjárványhoz kapcsolódó problémák, és a cserék száma 2020-ban alacsonyabb volt, mint 2019-ben. Ez várható volt, mivel az utazás és a személyes kapcsolatok elengedhetetlen részét képezik ennek az intézkedésnek. A szerződéseket meghosszabbították, és a tevékenységeket a válság figyelembevételével kiigazították. A projektek most már jól haladnak végső céljaik elérése felé. A más uniós programokkal és alapokkal való kapcsolatokat optimalizálták. Például az Európai Stratégiai Beruházási Alappal való együttműködés a COSME LGF rendelkezésére álló költségvetés jelentős kiegészítését eredményezte. Személyre szabott iránymutatások és következtetések készültek, hogy segítsenek a kkv-knak az ESBA-tól támogatást szerezni védelmi és kettős felhasználású termékekhez kapcsolódó tevékenységeihez. Az EEN tevékenységei kapcsán a COSME és az uniós programok széles köre között valósult meg együttműködés. Folytatódik a COSME program folyamatban lévő intézkedéseinek szoros nyomon követése, különös tekintettel a Covid19-válság által súlyosabban érintett intézkedésekre. E program rendszeres nyomon követése lehetővé tette más problémák észlelését és kezelését is. A jelenlegi nyomonkövetési gyakorlatból származó adatok azt mutatják, hogy a Belső Piaci, Ipar-, Vállalkozás- és Kkv-politikai Főigazgatóság személyzetének nagyobb figyelmet kellene fordítania a házon belül kezelt intézkedésekre fel nem használt összegek átcsoportosítására . Ez a jelenleg készülőben lévő, új nyomonkövetési útmutatóban szerepelni fog. Az európai élelmiszerár-mutató kidolgozásáról szóló tanulmány nyomonkövetési folyamatai felhívták a figyelmet az alulteljesítéssel kapcsolatos problémákra, és ennek következtében csökkentették az ajánlatkérő által e megbízásért fizetett árat.